ΓΡΑΠΤΗ ΕΡΩΤΗΣΗ P-1290/98

υποβολή: Per Gahrton (V) προς την Επιτροπή

(24 Απριλίου 1998)

Θέμα: Δημοψηφίσματα για τη Συνθήκη του Άμστερνταμ και κοινή γνώμη

Σε συνέχεια της απάντησης της Επιτροπής σε γραπτή ερώτηση του βουλευτή κ. Pat Gallaher (Η-0369/98)(1) για το θέμα αυτό, ερωτάται η Επιτροπή εάν έχει δημοσιεύσει τις αναθέσεις συμβάσεων στο πλαίσιο του προγράμματος "Prince", και ειδικότερα αυτές που αφορούν την "Κοινή Οικοδόμηση της Ευρώπης". Θα μπορούσε η Επιτροπή να παράσχει αναλυτικά στοιχεία για τις αναθέσεις που εγκρίθηκαν ως αποτέλεσμα της πρόσκλησης υποβολής προσφορών για την οποία γίνεται λόγος στην απάντηση προς τον κ. Gallaher; Ποιο είναι το συνολικό ποσό που θα διανεμηθεί στις προτάσεις που έγιναν δεκτές, και πώς θα κατανεμηθεί στις προτάσεις αυτές;

Θα μπορούσε η Επιτροπή να εξηγήσει γιατί οι όροι που επισύναψε το Κοινοβούλιο στη θέση του προϋπολογισμού για το "Prince"(B3-306) σχετικά με την προπαγάνδα και τις εθνικές προϋποθέσεις δεν περιελήφθησαν στα κριτήρια της εν λόγω πρόσκλησης υποβολής προσφορών που δημοσιεύθηκε στις 11 Ιουλίου 1997 (C 210, σελ. 9) και γιατί, σε ό,τι αφορά την ανάθεση στο Ιρλανδικό Ευρωπαϊκό Κίνημα, τα κριτήρια αυτά σαφώς δεν εφαρμόστηκαν ούτε ως προς την προπαγάνδα ούτε ως προς τη δίκαιη κρίση, πράγμα που σαφώς αποτελούσε μία από τις εθνικές προϋποθέσεις, όπως προκύπτει από την απόφαση του Ανωτάτου Δικαστηρίου της Ιρλανδίας για την υπόθεση McKenna;

Είναι επίσης γνωστό ότι η Επιτροπή είχε συνομιλίες με εκπροσώπους των εθνικών ραδιοτηλεοπτικών οργανισμών και ότι προσπάθησε να επηρεάσει το περιεχόμενο των προγραμμάτων για τη νεολαία, ότι έθεσε σε κυκλοφορία σχετικό CDROM και παράγει "ενημερωτικά πακέτα" για ευρύ φάσμα θεμάτων όπως το περιβάλλον, τα θέματα εσωτερικής πολιτικής, κ.λπ. Θα μπορούσε η Επιτροπή να μας πληροφορήσει ποιές περαιτέρω ενημερωτικές δραστηριότητες πρόκειται να αναλάβει στην Ιρλανδία κατά τη διάρκεια της προεκλογικής εκστρατείας εν όψει του δημοψηφίσματος που πρόκειται να διεξαχθεί στην Ιρλανδία στις 22 Μαΐου, καθώς και στη Δανία και σε οποιαδήποτε άλλη χώρα στην οποία ενδεχομένως θα διεξαχθεί δημοψήφισμα για τη Συνθήκη του Άμστερνταμ;

Είναι προφανές ότι σκοπός του προγράμματος "Οικοδόμηση της Ευρώπης" είναι η προαγωγή της ευρωπαϊκής ολοκλήρωσης και της ΕΕ και, δεδομένου ότι υπάρχουν και πολίτες που διαφωνούν με την εξέλιξη αυτή, πρέπει να καταστεί σαφής η φύση του προγράμματος αυτού και το περιεχόμενό του - ότι δηλ. πρόκειται για πολιτικές απόψεις και ακόμη και για προπαγάνδα, αντίθετα με τους ισχυρισμούς που προβάλλει η Επιτροπή στην απάντησή της προς τον κ. Gallaher και κατά παράβασιν των όρων που διέπουν το Πρόγραμμα. Κατόπιν αυτών, θα δεχόταν τώρα η Επιτροπή να αποσύρει όλο το σχετικό υλικό, δεδομένου ότι έρχεται σε αντίθεση με τους όρους που έθεσε η αρμόδια για τον προϋπολογισμό αρχή;

Απάντηση του κ. Oreja εξ ονόματος της Επιτροπής

(24 Ιουνίου 1998)

Η Επιτροπή δεν έχει καμία αντίρρηση να δώσει στο Αξιότιμο Μέλος του Κοινοβουλίου τον πλήρη κατάλογο όλων των χρηματικών συνεισφορών που χορηγήθηκαν στο πλαίσιο της πρόσκλησης για υποβολή προτάσεων που αναφέρεται στην απάντηση που έδωσε στην προφορική ερώτηση Η-369/98 του κ. Gallagher, κατά την ώρα των ερωτήσεων της συνόδου του Μαρτίου ΙΙ 1998 του Κοινοβουλίου(2), τα ποσά που χορηγήθηκαν στις προτάσεις που εγκρίθηκαν συνολικού ύψους 3.353.522 ECU και τα ποσά που πρέπει να καταβληθούν σε κάθε μία από αυτές. Υπογραμμίζει ωστόσο, ότι ο πίνακας αυτός πρέπει να χρησιμοποιηθεί με σύνεση. Στην ουσία, τα ποσά αυτά δεν καταβλήθηκαν στο σύνολό τους επειδή από τους 110 περίπου εν δυνάμει δικαιούχους συνεισφοράς υπάρχει πάντα ένας αριθμός υποψηφίων που εγκαταλείπουν το σχέδιο για διάφορους λόγους ή αποδεικνύεται ότι δεν είναι σε θέση να συγκρεντρώσουν το σύνολο των δικαιολογητικών που είναι απαραίτητα για την ολοκλήρωση του διοικητικού φακέλου.

Ο πίνακας αυτός καθώς και ο συνθετικός πίνακας που παρέχει την κατανομή ανά κράτος μέλος καθώς και ποσοστιαία σε σχέση με τις αιτήσεις που έχουν κατατεθεί διαβιβάζονται στο Αξιότιμο Μέλος του Κοινοβουλίου μέσω της γραμματείας της επιτροπής πολιτισμού, παιδείας και μέσων ενημέρωσης του Κοινοβουλίου, και αυτό λόγω της σπουδαιότητας των διαβιβαζόμενων πληροφοριών.

Επειδή πρόκειται για κείμενα συμβάσεων είναι όλα αυστηρά ίδια βάσει των προτύπων των σχετικών κειμένων. Θα σταλεί επίσης αντίτυπο στο Αξιότιμο Μέλος του Κοινοβουλίου.

Οι όροι για την χορήγηση των χρηματικών συνεισφορών που ισχύουν για την πρόσκληση προς υποβολή προτάσεων είναι σαφείς στο κείμενο της πρόσκλησης για υποβολή προσφορών(3). Τηρήθηκαν αυστηρά για την εκπόνηση της σύστασης της εσωτερικής επιτροπής που είναι επιφορτισμένη με την πρόταση χορήγησης των χρηματικών συνεισφορών.

Η χρηματική συνεισφορά που χορηγείται στο Ιρλανδικό Ευρωπαϊκό Κίνημα αποτελεί απάντηση, σύμφωνα με τους όρους της πρόσκλησης για υποβολή προτάσεων, σε αίτηση συνδρομής για την επεξήγηση της συνθήκης του Άμστερνταμ. Διευκρινίστηκε στην οργάνωση αυτή ότι η ενέργεια αυτή δεν θα πρέπει να "διεξαχθεί έτσι ώστε να θεωρηθεί ως παρέμβαση εκ μέρους της Επιτροπής στο δημοψήφισμα, συνηγορώντας υπέρ ενός συγκεκριμένου αποτελέσματος".

Η Επιτροπή δεν προτίθεται να αναλάβει οποιαδήποτε δραστηριότητα σε οποιοδήποτε κράτος μέλος όπου η επικύρωση της συνθήκης του Άμστερνταμ θα γίνει μετά από δημοψήφισμα για να μην θεωρηθεί ότι παρεμβαίνει στην εσωτερική συζήτηση. Κρίνει ωστόσο ότι η ενημέρωση του πολίτη ο οποίος καλείται να εκφέρει την άποψή του για ένα κείμενο απαιτεί να μπορεί ο πολίτης αυτός εάν επιθυμεί και χωρίς περιορισμούς να αποκτήσει τεκμηριωμένα στοιχεία που θα του επιτρέψουν να αποφασίσει ανεξάρτητα.

Η Επιτροπή συνδιαλέγεται τακτικά με τους υπεύθυνους των κρατικών οργανισμών ραδιοφωνίας και τηλεόρασης. Η Επιτροπή επιβεβαιώνει ότι με κανένα τρόπο δεν επιδιώκει να επηρεάσει τα προγράμματα για τους νέους που μεταδίδουν τα μαζικά μέσα ενημέρωσης.

Αντίθετα, η Επιτροπή φροντίζει να ικανοποιήσει με όλα τα σύγχρονα μέσα την μεγάλη επιθυμία ενημέρωσης που έχουν εκφράσει οι νέοι όσον αφορά την Ευρώπη στης οποίας το μέλλον βλέπουν το δικό τους μέλλον, τις πολιτικές της οποίας επιθυμούν να επηρεάσουν και τις δυνατότητες που τους προσφέρει και τις οποίες προτίθενται να εκμεταλλευθούν. Γι' αυτό η Επιτροπή θα ανταποκριθεί ευνοϊκά στα αιτήματα παροχής πληροφοριών και τεχνικής βοήθειας των παραγωγών τηλεοπτικών εκπομπών έτσι ώστε να μπορέσουν να παραγάγουν με πλήρη ανεξαρτησία προγράμματα ποιοτικά και καλά τεκμηριωμένα για τους νέους. Θα χρησιμοποιήσει, άλλωστε σύμφωνα με τις απαιτήσεις των καιρών ολοένα περισσότερο σύγχρονα μέσα (CD Rom, Internet) για αντικειμενική ενημέρωση σχετικά με την Ευρώπη.

Τέλος, η Επιτροπή με την ενέργεια "Οικοδόμηση της Ευρώπης" ενίσχυσε μεγάλο αριθμό εκδηλώσεων και συζητήσεων στις οποίες εκφράστηκαν αντιμαχόμενες απόψεις και στις οποίες συμμετείχαν βουλευτές και πολιτικοί όλων των απόψεων. Η Επιτροπή κρίνει ότι διεξήγαγε την ενέργεια αυτή με την υποστήριξη και την πλήρη συμφωνία των διαφόρων υπηρεσιών του Κοινοβουλίου στις οποίες συγκαταλέγονται και οι αρμόδιες για τον προϋπολογισμό υπηρεσίες στις οποίες υποβάλλει αναφορά τακτικά.

(1) Συζητήσεις του Ευρωπαϊκού Κοινοβουλίου (Μάρτιος 1998).

(2) Συζητήσεις του Κοινοβουλίου (Μάρτιος 1998).

(3) ΕΕ C 210 της 11.7.1997.